钦定古今图书集成/历象汇编/庶征典/第027卷 > 《图书编》 > 《分野总叙》
## 钦定古今图书集成/历象汇编/庶征典/第027卷 > 《图书编》 > 《分野总叙》

分野之说，盖以星之在天者，而分在地之土也。观《周
礼大司徒》言“土宜辨十二土”，未言所辨何土；《保章氏》
言“星土辨九州”，未言所辨何星。尝以天象二十二州
之名考之，或者春秋战国时因星土之义而详其说
乎？但以列国差参不齐之地，而配乎在天一定之星，
诸家辨其非，诚有然者。《易》曰：“在天成象，在地成形。”虽
以列星、象官、象民、象物，且莫不验也。况天地本一气
也，谓其无所关焉可乎？惟唐僧一行，则以天下山川
之象，存乎两界，而分野一以山川为界，不主封国郡
邑之名，庶乎近之。今载《二十八宿分应地理》，并存古
《九州分星图》，合观之分星分土，可得其概已。